CELEX: 52021PC0482
Language: hr
Date: 2021-08-19
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2018/1493 kojom se Mađarskoj odobrava primjena posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 19.8.2021.
            COM(2021) 482 final
            2021/0274(NLE)
            Prijedlog
            PROVEDBENE ODLUKE VIJEĆA 
            o izmjeni Provedbene odluke (EU) 2018/1493 kojom se Mađarskoj odobrava primjena posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost 
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 25. veljače 2021. Mađarska je zatražila odobrenje za produljenje primjene mjere odstupanja od članka 26. stavka 1. točke (a) i članaka 168. i 168.a Direktive o PDV-u kako bi nastavila ograničavati pravo na odbitak PDV-a na leasing određenih osobnih automobila koji se ne upotrebljavaju isključivo u poslovne svrhe. Zahtjevu za produljenje priloženo je izvješće u kojem je preispitan predviđeni postotak ograničenja prava na odbitak. 
            
            
               U skladu s člankom 395. stavkom 2. Direktive o PDV-u Komisija je dopisima od 7. travnja 2021. obavijestila ostale države članice o zahtjevu Mađarske. Komisija je dopisom od 8. travnja 2021. obavijestila Mađarsku da su joj dostupne sve informacije potrebne za razmatranje.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člancima 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Članak 26. stavak 1. točka (a) te direktive sadržava zahtjev za obračun PDV-a kada se poslovna imovina upotrebljava za privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera, u slučajevima u kojima je ta imovina djelomično ili potpuno oslobođena od PDV-a. Taj sustav omogućuje povrat prvotno odbijenog PDV-a kad je riječ o upotrebi u privatne svrhe.
            
            
               U slučaju osobnih automobila taj je sustav teško primijeniti, posebno stoga jer je teško odrediti granicu između privatne i poslovne upotrebe. Čuvanje evidencije dodatno je opterećenje i poduzeća i uprave, koji je moraju ažurirati i provjeravati. 
            
            
               U skladu s člankom 395. Direktive o PDV-u države članice mogu primjenjivati mjere odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza ako im je Vijeće to odobrilo.
            
            
               
                  Mađarskoj je trenutačno odobreno da na temelju Provedbene odluke Vijeća (EU) 2018/1493
                     2
                   pravo na odbitak PDV-a na troškove povezane s leasingom osobnih automobila koji se ne upotrebljavaju isključivo u poslovne svrhe ograniči na 50 % te da porezne obveznike oslobodi obveze da upotrebu u privatne svrhe takvih osobnih automobila smatraju isporukom usluga uz naknadu. Osobni automobili obuhvaćeni mjerom su motorna vozila prvenstveno konstruirana za prijevoz najviše devet osoba i čija bruto masa ne prelazi pet tona. Vozila konstruirana za prijevoz robe, vozila posebne namjene (tj. kamioni s kranom, vatrogasna vozila, vozila s ugrađenim betonskim miješalicama), vozila konstruirana za prijevoz deset ili više osoba, traktori i prikolice izuzeti su od ograničenja prava na odbitak PDV-a pa se na njih primjenjuju uobičajena pravila. Porezni obveznici koji ne žele primijeniti ograničenje odbitka na 50 %, nego žele primijeniti odbitak PDV-a na udio stvarne upotrebe u poslovne svrhe, to mogu učiniti ako raspolažu detaljnim dokazima o poslovnoj upotrebi osobnih vozila u leasingu. Provedbena odluka Vijeća prestaje važiti 31. prosinca 2021.
               
               
                  Stoga je Mađarska zatražila da joj se odobri da nastavi ograničavati pravo odbitka na utvrđeni paušalni postotak te da istodobno poslovne subjekte oslobodi od obračunavanja poreza na privatnu uporabu. Mađarska je obavijestila Komisiju da je obrazloženje za produljenje mjere uglavnom jednako onom opisanom u prethodnom zahtjevu. Mađarska je potvrdila da je posebna mjera dovela do pozitivnih rezultata i za poduzeća i za porezna tijela te je obrazloženje za odstupanje i dalje aktualno. U skladu s člankom 5. Provedbene odluke Vijeća 2018/1493 Mađarska je ujedno dostavila izvješće o postotku utvrđenom kao ograničenje odbitka PDV-a. Mađarska smatra da je primijenjeno ograničenje postotka na 50 % i dalje primjereno. Na temelju dostavljenih podataka o privatnoj upotrebi poslovnih automobila u leasingu, procjenjuje se da ona iznosi od 43 % do 53 % u razdoblju 2016.–2019. Budući da se procjena temelji na neizravnim dokazima i pretpostavkama pa bi mogla biti pretjerana, Mađarska smatra optimalnim ograničenje odbitka PDV-a na 50 %. Inspekcijskim nadzorima poreznih tijela utvrđeno je da velika većina ispitanih poreznih obveznika, njih 90–95 %, primjenjuje propisani odbitak od 50 %. Mađarska smatra da je to tako jer se time oslobađaju obveze vođenja evidencije i jer se udio od 50 % uporabe u privatne svrhe uvelike podudara sa stvarnom uporabom. 
               
               
                  S obzirom na pozitivan učinak posebne mjere na smanjenje administrativnog opterećenja poreznih obveznika i porezne uprave, predlaže se da se odstupanje produlji za još jedno ograničeno razdoblje, do 31. prosinca 2024. Novi zahtjev za produljenje trebalo bi poslati Komisiji do 31. ožujka 2024. s priloženim izvješćem u kojem je preispitan primijenjeni postotak.
               
            
            
               •Dosljednost s postojećim odredbama politike u određenom području
            
            
               Slična odstupanja u pogledu prava na odbitak odobrena su drugim državama članicama (Estoniji
                  3
               , Latviji
                  4
               , Hrvatskoj
                  5
               , Poljskoj
                  6
               , Italiji
                  7
                i Rumunjskoj
                  8
               ). 
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određen broj odredbi „u mirovanju” kojima se ograničuje pravo na odbitak u vezi s osobnim automobilima. 
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     9
                  , to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
         
         
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja posebna mjera proporcionalna je cilju koji se želi postići, a to je pojednostavniti naplatu poreza i spriječiti određene oblike utaje ili izbjegavanja poreza. Konkretno, s obzirom na mogućnost da poduzeća prijave prenisku poreznu obvezu i na to da provjera podataka o kilometraži opterećuje porezna tijela, ograničenje na 50 % pojednostavnilo bi naplatu PDV-a u određenom sektoru.
               
            
            
               •Odabir instrumenta
            
            
               Predloženi instrument: Provedbena odluka Vijeća.
            
            
               Na temelju članka 395. Direktive o PDV-u, odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Mađarska i odnosi se samo na tu državu članicu. 
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlog je namijenjen pojednostavnjenju postupka naplate poreza uklanjanjem potrebe za vođenjem evidencije o privatnoj upotrebi poslovnih automobila u leasingu te istodobno sprječavanju određenih oblika utaja PDV-a zbog netočnog vođenja evidencije. Prijedlog stoga ima moguć pozitivan učinak i na poduzeća i na uprave. To su rješenje u Mađarskoj prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               Prijedlog neće nepovoljno utjecati na vlastita sredstva Unije koja proizlaze iz PDV-a.
            
            
               5.OSTALI DIJELOVI
            
            
               
                  Prijedlog je vremenski ograničenog trajanja i uključuje klauzulu o vremenskom ograničenju važenja do 31. prosinca 2024. 
               
               
                  Odluči li Mađarska zatražiti još jedno produljenje mjere odstupanja nakon 2024., Komisiji bi najkasnije do 31. ožujka 2024. zajedno sa zahtjevom za produljenje trebala dostaviti novo izvješće koje uključuje preispitivanje primijenjenog postotka ograničenja.
               
            
         
         
            
               2021/0274 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2018/1493 kojom se Mađarskoj odobrava primjena posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost 
               
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  10
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Odstupajući od članaka 168. i 168.a Direktive 2006/112/EZ, Provedbenom odlukom Vijeća (EU) 2018/1493
                  11
                Mađarskoj je odobreno da do 31. prosinca 2021. posebnom mjerom pravo na odbitak poreza na dodanu vrijednost (PDV-a) na troškove povezane s osobnim automobilima koji se ne upotrebljavaju isključivo u poslovne svrhe ograniči na 50 % te da ujedno, odstupajući od članka 26. stavka 1. točke (a) Direktive 2006/112/EZ, upotrebu u privatne svrhe osobnog automobila koji je dio imovine poduzeća poreznog obveznika ne smatra isporukom usluga uz naknadu ako je primijenjeno ograničenje odobreno u skladu s člankom 1. te Provedbene odluke („posebna mjera”). 
            
            
               (2)Dopisom koji je Komisija zaprimila 25. veljače 2021. Mađarska je zatražila odobrenje za nastavak primjene posebne mjere odstupanja („zahtjev za produljenje”). 
            
            
               (3)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 7. travnja 2021. zahtjev za produljenje proslijedila ostalim državama članicama. Komisija je dopisom od 8. travnja 2021. obavijestila Mađarsku da ima sve informacije potrebne za razmatranje zahtjeva.
            
            
               (4)U skladu s člankom 5. Provedbene odluke 2018/1493 Mađarska je uz zahtjev za produljenje podnijela izvješće koje sadržava preispitivanje postotka utvrđenog za odbitak PDV-a. Na temelju trenutačno raspoloživih podataka, točnije iskustava iz poreznih revizija i iz statističkih podataka o uporabi poslovnih automobila u privatne svrhe, Mađarska u svojem zahtjevu za produljenje potvrđuje da je ograničenje od 50 % i dalje opravdano i primjereno. Posebnom mjerom djelotvorno se smanjilo administrativno opterećenje poduzeća i poreznih tijela. Mađarskoj bi stoga trebalo odobriti nastavak primjene te posebne mjere. 
            
            
               (5)Produljenje te posebne mjere trebalo bi vremenski ograničiti kako bi se omogućila procjena njezine djelotvornosti te prikladnog postotka. Mađarskoj bi stoga trebalo odobriti nastavak primjene mjere u ograničenom razdoblju, do 31. prosinca 2024.
            
            
               (6)Ako Mađarska smatra da je potrebno produljenje odobrenja nakon 2024., trebala bi najkasnije do 31. ožujka 2024. dostaviti Komisiji zahtjev za produljenje i izvješće koje uključuje preispitivanje primijenjenog postotka ograničenja.
            
            
               (7)Posebna mjera imat će zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva Unije koja proizlaze iz PDV-a,
            
            
               (8)Provedbenu odluku (EU) 2018/1493 trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članak 5. Provedbene odluke (EU) 2018/1493 zamjenjuje se sljedećim:
            
         
         
            
               „Članak 5.
            
            
               Ova se Odluka primjenjuje od 1. siječnja 2019. do 31. prosinca 2024.
            
            
               Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2024. zajedno s izvješćem koje uključuje preispitivanje postotka navedenog u članku 1.”.
            
            
               Članak 2.
            
            
               Ova je Odluka upućena Mađarskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL 347, 11.12.2006., str. 1. 
               
               
                  
                     (2)
                  
                        Provedbena odluka Vijeća (EU) 2018/1493 od 2. listopada 2018. kojom se Mađarskoj odobrava posebna mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost, SL L 46, 22.12.2015., str. 44.
               
               
                  
                     (3)
                  
                        Provedbena odluka Vijeća (EU) 2017/1854 od 10. listopada 2017. o izmjeni Provedbene odluke 2014/797/EU kojom se Republici Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost, SL L 265, 14.10.2017., str. 17.–18.
               
               
                  
                     (4)
                  
                        Provedbena odluka Vijeća (EU) 2018/1921 od 4. prosinca 2018. o izmjeni Provedbene odluke (EU) 2015/2429 kojom se Latviji odobrava primjena posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost, SL L 311, 7.12.2018., str. 36.–37.
               
               
                  
                     (5)
                  
                        Provedbena odluka Vijeća (EU) 2018/1994 od 11. prosinca 2018. kojom se Hrvatskoj odobrava uvođenje posebne mjere kojom se odstupa od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost, SL L 320, 17.12.2018., str. 35.–37.
               
               
                  
                     (6)
                  
                        Provedbena odluka Vijeća (EU) 2019/1594 od 24. rujna 2019. o izmjeni Provedbene odluke 2013/805/EU kojom se Republici Poljskoj odobrava uvođenje mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost, SL L 248, 27.9.2019., str. 71.–72.
               
               
                  
                     (7)
                  
                        Provedbena odluka Vijeća (EU) 2019/2138 od 5. prosinca 2019. o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost, SL L 324, 13.12.2019., str. 7.–8.
               
               
                  
                     (8)
                  
                        Provedbena odluka Vijeća (EU) 2020/1262 od 4. rujna 2020. o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost, SL L 296, 10.09.2020., str. 6.
               
               
                  
                     (9)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014.
                  
                  (SL C 153, 21. 5. 2014., str. 3.) 
               
               
                  
                     (10)
                  
                        SL L 347, 11.12.2006., str. 1. 
               
               
                  
                     (11)
                  
                  
                        Provedbena odluka Vijeća (EU) 2018/1493 od 2. listopada 2018. kojom se Mađarskoj odobrava posebna mjera odstupanja od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 46, 22.12.2015., str. 44.).